paragraph_text: <!----> Četnici: Borbena gerila (eng. Chetniks! The Fighting Guerrillas) je američki igrani film snimljen 1943. pod redateljstvom Louisa Kinga. Napravljen je za vrijeme Drugog svjetskog rata u propagandne svrhe, odnosno trebao je američkoj i svjetskoj publici pokazati kako se u tadašnjoj regiji Jugoslavije protiv sila Osovine kao gerilci uspješno bore četnici na čelu s pukovnikom Dražom Mihailovićem (koga je tumačio Philip Dorn). Film je u američkim kinima doživio veliki uspjeh, ali je relativno brzo povučen iz distribucije nakon što su krajem 1943. Saveznici odlučili da će umjesto četnika podržavati partizane. U samoj Jugoslaviji je prvi put prikazan tek početkom 1980-ih u okviru filmske TV-emisije 3, 2, 1... Kreni.